RRB Group D Result 2019: रेलवे ने कहा- मिल सकते हैं 100 से ज्यादा नंबर, इसमें कुछ भी गलत नहीं  
कई उम्मीदवारों को 100 में से 101, 102, 126 नंबर मिले हैं. 
रेलवे ने कहा- परीक्षा परिणामों के बारे में गलत सूचना फैलाई जा रही है.
सामान्यीकरण पर उम्मीदवार के अंक 100 से ज्यादा हो सकते हैं.
आरआरबी ग्रुप डी रिजल्ट (RRB Group D Result 2019) 4 मार्च को जारी किया गया था. ग्रुप डी (RRB Group D) की परीक्षा में कई उम्मीदवारों को 100 में से 101, 102, 126 नंबर मिले हैं. कई उम्मीदवारों को 100 से ज्यादा दिए गए हैं. उम्मीदवारों का कहना है कि रेलवे ग्रुप डी (Railway Group D) भर्ती में बहुत बड़ा घोटाला हुआ है. बता दें कि रेल मंत्रालय (Ministry of Railway) ने प्रेस रिलीज जारी कर ग्रुप डी के रिजल्ट पर अपना पक्ष रखा है. रेलवे भर्ती बोर्ड का कहना है कि लेवल-1 परीक्षा परिणामों के बारे में गलत सूचना फैलाई जा रही है. लेवल-1 परीक्षा परिणामों के लिए परीक्षा परिणाम तैयार करने की कोई नई प्रणाली लागू नहीं की गई. रेलवे ने बताया कि सामान्यीकरण (Normalization) पर उम्मीदवार के प्राप्तांक परीक्षा पत्र के कुल अंकों से अधिक हो सकते हैं. सामान्यीकरण प्रणाली का परिपालन लगभग 19 वर्षों से यानी वर्ष 2000 से किया जा रहा है.
रेलवे ने कहा कि परिणामों के प्रकाशन से पहले सभी उम्मीदवारों को प्रश्न पत्र, मास्टर उत्तर कुंजी (मास्टर आंसर की) तथा उनके द्वारा मूल्यांकित उत्तर पत्रक (आंसर शीट) दिखाए गए थे. 14 जनवरी, 2019 से 20 जनवरी, 2019 तक उम्मीदवारों के लिए ‘ऑब्जेक्शन ट्रैकर' उपलब्ध था. इस दौरान 1.58 लाख उम्मीदवारों ने अपनी आपत्तियां दर्ज कीं, जिनपर विचार किया गया और उनकी समीक्षा की गई.
बता दें कि एक सौरभ कुमार नाम के उम्मीदवार का स्कोर कार्ड सोशल मीडिया पर वायरल हो रहा है जिसमें उसके अंक 354 हैं.
A candidate score sheet with very high score is being made viral. Please note that this score sheet is morphed. The correct score sheet is given below. Please don't be misguided by unscrupulous elements. Indian Railways Recruitment system is fair and transparent. pic.twitter.com/zT71vvXpU1
आपको बता दें कि आरआरबी ग्रुप डी रिजल्ट को लेकर पटना में उम्मीदवारों ने जमकर प्रदर्शन किया और रिजल्ट रद्द करने की मांग की.